钦定古今图书集成/明伦汇编/皇极典/第272卷 > 朱子全书 > 《答廖子晦》
## 钦定古今图书集成/明伦汇编/皇极典/第272卷 > 朱子全书 > 《答廖子晦》

“《为政》，以宽为本”者，谓其大体规模意思当如此耳。古
人察理精密，持身整肃，无偷惰戏豫之时，故其政不
待作威而自严，但其意则以爱人为本耳。及其施之
于政事，便须有纲纪文章，关防禁约，截然而不可犯。
然后吾之所谓宽者，得以随事及人，而无颓敝不举
之处。人之蒙惠于吾者，亦得以通达明白，实受其赐，
而无间隔欺蔽之患。圣人说政以宽为本，而今反欲
其严，正如古乐以和为主，而周子反欲其淡。盖今之
所谓宽者乃纵弛，所谓和者乃哇淫，非古之所谓宽
与和者。故必以是矫之，乃得其平耳。如其不然，则虽
有爱人之心，而事无统纪，缓急先后，可否与夺之权
皆不在己。于是奸豪得志，而善良之民反不被其泽
矣。此事利害只在目前，不必引《书传》、考古今然后知
也。但为政必有规矩，使奸民滑吏不得行其私，然后
刑罚可省，赋敛可薄，所谓“以宽为本，体仁长人”，孰有
大于此者乎？